Un bărbat i-a spus liderului USR, Dan Barna, la Iași, că este „prea fricos” pentru că nu intră la guvernare. „Noi, poporul, când o să contăm pentru politicieni? Contează numai calculele dumneavoastră?”, a întrebat ieșeanul, potrivit Mediafax.

Bărbatul l-a oprit la Iași pe liderul USR, Dan Barna, și i-a spus că poporul vrea politicieni pe care să conteze.

„Domnule Barna, noi vrem politicieni. Noi când o să contăm pe dumneavoastră, domnule Barna?”, a întrebat ieșeanul.

„Exact acum contați, pentru că eu nu îmi asum să intru la mișto la guvernare”, i-a răspuns liderul USR.

„Eu v-am susținut. Eu nu am nimic cu USR-ul, dar dumneavoastră sunteți prea fricos, domnule Barna!”, a replicat bărbatul, la care Barna i-a spus că el refuză să mintă: „ De 30 de ani politicienii vă mint. Eu nu intru la guvernare ca să nu fac nimic, nu vreau să fac asta. Îmi asum să vă supărați pe mine”.

Ieșeanul i-a spus că i-ar da mai multă credibilitate dacă ar intra la guvernare și ar vedea că a încercat.

„Cum să cum să încerci dacă nu poți să schimbi legile? Dumneavoastră puteți să alergați dacă aveți picioarele legate?”, i-a răspuns liderul USR.

În continuare, bărbatul s-a plâns că a participat la toate protestele anti PSD și a sperat: „Noi am sperat, ați venit ca un suflu nou în politică. Nu îi lăsați singuri pe ăștia de la PNL, domnule Barna, intrați și riscați și dumneavoastră. De ce nu vă riscați cariera de politician?”.

„Pentru a risca e nevoie de o șansă, iar acest Parlament nu are nicio șansă”, a răspuns Barna, moment în care bărbatul a replicat: „Noi când o să contăm, domnule Barna: Noi, poporul, când o să contăm pentru politicieni: Contează numai calculele dumneavoastră? Nu e corect, domnule Barna”.

Dialogul a fost întrerupt de deputatul USR de Iași Cosette Chichirău.

Editor web: Liviu Cojan